Úradný vestník L 027 , 30/01/2004 S. 0001 - 0002



Nariadenie Rady (ES) č. 154/2004 z 26. januára 2004 o uzatvorení dohody vo forme výmeny listov o predĺžení platnosti protokolu o rybolovných právach a finančnom príspevku stanovenom v dohode o rybolove pri brehoch Pobrežia Slonoviny medzi Európskym hospodárskym spoločenstvom a Republikou Pobrežia Slonoviny na obdobie od 1. júla 2003 do 30. júna 2004 RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 37 v spojení s článkom 300 ods. 2 a článkom 300 ods. 3 prvý pododsek, so zreteľom na návrh Komisie, so zreteľom na stanovisko Európskeho parlamentu [1], keďže: (1) Podľa dohody o rybolove pri brehoch Pobrežia Slonoviny medzi Európskym hospodárskym spoločenstvom a Republikou Pobrežia Slonoviny [2] majú zmluvné strany pred ukončením platnosti protokolu pripojeného k dohode rokovať, aby schválili obsah protokolu na nasledujúce obdobie a všetky zmeny alebo dodatky k prílohe. (2) Do doby rokovania o zmenách, ktoré sa majú urobiť v existujúcom protokole schválenom nariadením (ES) č. 722/2001 [3], sa obidve zmluvné strany rozhodli predĺžiť jeho platnosť na jeden rok dohodou vo forme výmeny listov. (3) Je v záujme spoločenstva toto predĺženie schváliť. (4) Pridelenie rybolovných práv členským štátom by sa malo potvrdiť, PRIJALA TOTO NARIADENIE: Článok 1 V mene Európskeho spoločenstva sa týmto schvaľuje dohoda vo forme výmeny listov o predĺžení platnosti protokolu o možnostiach rybolovu a finančnom príspevku stanovenom v dohode o rybolove pri brehoch Pobrežia Slonoviny medzi Európskym hospodárskym spoločenstvom a Republikou Pobrežia Slonoviny na obdobie od 1. júla 2003 do 30. júna 2004. Text dohody vo forme výmeny listov je pripojený k tomuto nariadeniu [4]. Článok 2 Rybolovné práva stanovené v protokole sa rozdelia medzi členské štáty takto: a) rybolov pri morskom dne: Španielsko: 600 BRT na mesiac (ročný priemer); b) lov tuniakov: i) seinery pre lov tuniakov - Francúzsko: 18 plavidiel, - Španielsko: 21 plavidiel; ii) plavidlá s dlhými lovnými šnúrami pre lov na hladine - Španielsko: 15 plavidiel, - Portugalsko: 5 plavidiel; iii) plavidlá na lov tuniakov pomocou dlhých udíc s háčikmi umiestnenými v rôznych hĺbkach - Francúzsko: 7 plavidiel, - Španielsko: 5 plavidiel. Ak žiadosti týchto členských štátov o licenciu nevyčerpajú rybolovné práva stanovené protokolom, Komisia môže vziať do úvahy aj žiadosti ostatných členských štátov o licenciu. Článok 3 Členské štáty, ktorých plavidlá lovia podľa dohody vo forme výmeny listov, oznámia Komisii spôsobom opísaným v nariadení Komisie (ES) č. 500/2001 [5] množstvo výlovov z jednotlivých zásob v rybolovnej oblasti Pobrežia Slonoviny. Článok 4 Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskej únie. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 26. januára 2004 Za Radu predseda B. Cowen [1] Stanovisko doručené 18. decembra 2003 (zatiaľ neuverejnené v úradnom vestníku). [2] Ú. v. ES L 379, 31.12.1990, s. 3. [3] Ú. v. ES L 102, 12.4.2001, s. 1. [4] Ú. v. ES L 319, 4.12.2003, s. 19. [5] Ú. v. ES L 73, 15.3.2001, s. 8. --------------------------------------------------